Klagte teen Fransman teruggetrek ná ooreenkomsMarius Fransman Aanklagte van seksuele aanranding en crimen injuria teen Marius Fransman, voormalige voorsitter van die ANC in die Wes-Kaap, is Woensdag in die Kimberley-landdroshof in die Noord-Kaap teruggetrek. Die Nasionale Vervolgingsgesag (NVG) het gesê dit is nadat ŉ bemiddelingsooreenkoms tussen die betrokke partye bereik is. Phaladi Shuping, woordvoerder van die NVG, het gesê die aanklaer is oortuig dat die klaer dit verstaan en daarmee saamstem, en dat die saak teruggetrek word. “Aanklagte van seksuele aanranding en crimen injuria kan bemiddel word indien daar ŉ ooreenkoms tussen die partye is. Die aanklaer sou nie die terugtrek van die klagtes oorweeg het indien dit ŉ ernstige seksuele oortreding was waar die minimumvonnis toegepas sou word nie, soos verkragting.” Fransman is daarvan beskuldig dat hy sy persoonlike assistent in 2016 by verskillende geleenthede seksueel aangerand het. Die beweerde aanrandings het destyds onderskeidelik in ŉ hotel in Kimberley, in die Noord-Kaap, en ook in Rustenburg ten tyde van die ANC se 8 Januarie-viering daardie jaar plaasgevind. Die NVG het in Desember verlede jaar eindelik aangekondig dat hy gereed is om Fransman te vervolg waarna besluit is dat die saak in die Kimberley-landdroshof aangehoor sal word. Fransman is reeds in November 2016 vir vyf jaar uit die ANC geskors nadat die party se tugkomitee hom skuldig bevind het aan twee aanklagte van wangedrag. Een van die aanklagte hou verband met seksuele teistering, terwyl die ander verband hou met openbare verklarings deur Fransman wat die party in oneer geplaas het. Fransman het deurentyd volgehou hy is onskuldig.